ISLAMABAD 9. januára (SITA/AP) - Politická strana zavraždenej opozičnej líderky Bénazír Bhuttovej v stredu obvinila vládu, že organizuje proti jej podporovateľom zásahy s cieľom zabrániť im v účasti na februárových parlamentných voľbách. Úrady v Bhuttovej rodnej provincii Sindh obvinenia popreli. Uviedli však, že zadržali približne 1 000 osôb pre obvinenia z vyvolávania násilností, ktoré v krajine prepukli po decembrovej vražde líderky a doteraz si vyžiadali viac ako 60 obetí a škody v celkovej hodnote desiatok miliónov dolárov. Podľa vysokého predstaviteľa Pakistanskej ľudovej strany (PPP) Latifa Khosa vzniesla polícia obvinenia voči 400 000 podporovateľom strany a tisícky ďalších zatkla.
"Obyčajný ľud utrpel veľké škody na majetku a ktokoľvek je za to zodpovedný, stretne sa zo zákonom," uviedol minister zodpovedný za provinciu Sindh Achtár Zamín. "Nestaráme sa o nikoho stranícku príslušnosť. Objektívne vyšetrujeme skutočných vinníkov," dodal.
Obvinenia zo strany opozičnej PPP sú dôkazom rastúceho násilia v súvislosti s blížiacimi sa parlamentnými voľbami, ktoré sa v krajine uskutočnia 18. februára. Opozícia voľby dopredu označila za zmanipulované. O ich zmanipulovanie sa údajne už teraz usiluje pakistanský prezident Parvíz Mušarráf. Mušarráf všetky obvinenia opozície odmieta.